Zmenená chuť vody a pachuť po užití Novalginu
Dobrý deň, po užití novalginu sa mi zmení chuť vody a mám pachuť v ústach je to nežiaduci účinok alebo prejav alergie na liek? Ďakujem
Dobrý deň,
ďakujeme za Vašu otázku.
Zmena chuti po užití lieku Novalgin doposiaľ nebola pozorovaná. Avšak súvis Vašich ťažkostí s liekom Novalgin nie je vylúčený. V prípade liekovej alergie je potrebné rozlíšiť skutočnú alergiu od nežiaducich účinkov liekov, ich predávkovania či intolerancie. Typické ľahšie formy alergických reakcií sa prejavujú príznakmi na koži alebo sliznici (ako napr. svrbenie, pálenie, sčervenanie, žihľavka, opuchy), sťaženým dýchaním (dyspnoe) a zriedkavejšie žalúdočno-črevnými ťažkosťami. Avšak tieto reakcie môžu prerásť do ťažších foriem s rozsiahlou žihľavkou, závažným stavom prejavujúcim sa opuchom tváre, jazyka, hrdla alebo hrtanu (angioedém), ťažkým bronchospazmom (stiahnutie priedušiek), nepravidelnosťou srdcového rytmu (srdcová arytmia), poklesom krvného tlaku (niekedy spočiatku aj zvýšením krvného tlaku) a obehovým šokom.
Ak ste tento liek užívali už viackrát a neprejavila sa naň alergická reakcia, je málo pravdepodobné, že by sa prejavila neskôr. O výskyte uvedených príznakov je potrebné informovať predpisujúceho lekára. Ten, aj na základe miery obmedzenia, rozhodne o ďalšom liečebnom postupe.
Prajem pekný zvyšok dňa.
S pozdravom
Mgr. Emma Halás Haluščíková